Osallistujat

Niina Salmenkangas (Tampere)
Laila Uusitalo (Valkeakoski)
Mervi Hietanen (Tampere, akepike)
Kaisa Palomäki (Tampere, akepike)
Johanna Laakso (Tampere)
Juliaana Grahn (Tampere, akepike), sihteeri
Tuire Vesterinen (Muurame)
Tiina Vehkoo (Jyväskylä)
Hanna Martikainen (Jyväskylä), poistui 14.00
Mika Mustikkamäki (LSSAVI)

Kokousta edeltävästi ohjausryhmällä oli mahdollisuus kommentoida syksyn ideointityöpajan ja aiemmin määritellyn, ohjausryhmän hyväksymän tilannekuvan pohjalta tulevaa, vuoden 2024 toimintasuunnitelmaa. Kommentteja edeltävästi ei tullut.

Kuulumiskierros

Johanna ja Niina kertoivat hankehakuun menevästä Tampereen kaupunginkirjaston asiakaspalvelun kehittämishankkeesta, jossa on monta näkökulmaa yhteisen aspaohjeistuksen, henkilökunnan valmennuksen ja jaksamisen osalta. Omalla rahalla olisi tarkoitus teettää myös kuntalaisten osalta väestötutkimus. Järjestyshäiriöitä ja käyttökieltoasioita ollut nyt jonkin verran omatoimiaikojen yhteydessä. Somehanke alkaa realisoitua: 32 somekanavaa on tiivistynyt noin kymmeneen kanavaan. Kaikki kirjaston 17 tiimiä ovat nyt aloittaneet toimintansa.

Hanna kertoi, että Seija palaa Jyväskylän kaupunginkirjaston johtajaksi ja kehittämiskirjaston ohjausryhmään ensi vuodeksi. Sijaisketju puretaan tämän myötä. Tiina jatkaa kehittämiskirjaston ohjausryhmässä Seijan kanssa. Oulun, Kuopion, Lahden kanssa ollaan mukana KUDOS (kulttuurin digitaalinen osaamiskeskus) -hankkeessa. Ajatuksena siinä on tarkastella, mitä kirjastokentän ulkopuolella on tapahtunut robotiikassa ja teknologiassa (ei välttämättä tekoälyn osalta). Innovaatioita haetaan vasta, esimerkiksi tilan vaatimia opastuksia kiinnostaisi toteuttaa automaation avulla, samaten asiakaspalvelupalautteen keräämistä ja oikea-aikaista kirjastopalvelua jopa etänä auttaen. Kiinteät kirjaston toimipisteet näyttäisivät säilyvän Jyväskylässä. Kirjastojen työntekijöiden tehtäväkuviin voi YT-neuvottelujen myötä tulla joitakin muutoksia. Kirjastotarjotin-hankkeessa on mietitty resurssien järkevää käyttöä Jyväskylän kirjastojen välillä esim. vinkkaamisessa: ensi vuonna kokeillaan tarjoamalla kirjastotarjottimen sisältöjä. Erasmus+-toiminnan viimeinen kierros käynistyy myös.

Tiina tarkensi Jyväskylän kaupunginkirjaston osalta täyttölupia. Osa-aikaisuudet ovat tuoneet painetta sijaiskuvioihin. Aikuisten ja lasten lukutaitotiimit sekä digi- ja verkkopalvelutiimit ovat yhdistymässä kahdeksi tiimiksi. Eksoskeleton-hanke etenee testausvaiheeseen keväällä. Niina täydensi, että työn tekeminen on muuttunut myös Tampereella. Erilaiset osa-aikaisuudet haastavat aiemmin määriteltyjä tehtävänkuvia, kun myös osa-aikaisuudet ovat eri mittaisia. On voitu tehdä esimerkiksi muutama päivä lähikirjastossa ja muutama pääkirjastossa siten, että yhdistellään prosentteja sijaiselle eri toimenkuvien töistä koostuvista tehtävistä. Palveluntuotannon turvaamisen kannalta sopivaa vaihtoehtoa on tärkeää pohtia tapauskohtaisesti. Lyhennetylle työlle syynä usein koettu työn kuormittavuus haastaa myös työn johtamista ja esihenkilötyötä. Osa-aikaisuudet ja lyhennetyt työviikot lisääntynevät jatkossa kirjastoissa.

Mikan mukaan Sitra on kiittänyt sitä, että kirjastot ovat jatkaneet demokratiaohjelmiaan pilottihankkeiden jälkeen. Kiinnostusta mahdollisesti jatkaa yhteistyötä saattaisi olla ilmassa, mitään konkreettista Sitran suunnalta tästä ei ole kuitenkaan vielä noussut. AVIn hankehakemuksia on nyt jo tullut hyvin, Mika kehotti olemaan yhteydessä matalalla kynnyksellä myös mahdollisten järjestelmään viemisten ongelmien kanssa. Avustusten lopulliset määrärahat saadaan tietää tammikuussa, päätökset tulevat aikanaan keväällä. Avin opintomatka sai valtavan määrän kiittävää palautetta, ministeriön kanssa keskustelua kv-toiminnan tulevaisuudesta ollaan jatkamassa. Yleinen osaamisen kehittäminen todennäköisesti tulevaisuudessa enemmän AKEjen toiminnassa, ja avin sisällä on ollut paljon liikehdintää kirjastotoimen henkilöstön ja tehtävien sisällä.

Laila kertoi, että Valkeakosken tiimit aloittavat ensi vuonna. Yhteensä tiimejä muodostui seitsemän, joissa on mukana myös yksi hallinnollinen. Lukeminen, kokoelma, elämys, hakeutuvat ovat tiimeissä esimerkiksi mukana. Kosken kirjamessuilla vieraili 700 kävijää, mukana oli kirjailijavieraita ja tapahtumasta jäi hyvä mieli. Kirjaston tilat haastavat tapahtumien toteutuksessa äänimaailman ja kokoontumiseen vaadittavan tyhjän tilan osalta. Asiakaskyselyn tulokset hyvät, tyytyväisyys kirjastoon on 4,4/5 ja kirjaston koettu tärkeys 4,7/5. Vastaajat olivat pääosin kirjaston käyttäjiä. Talousarvio 2024 OK. Eläköitymisiä kirjastossa on tulossa kaksi. Kehityskeskusteluissa Aurora Goldin toiminta ja virheet nousseet esiin usein. Digiosaamisen epävarmuutta ja konkretiankaipuuta henkilöstöllä, tähän toivotaan kehittämiskirjastonkin vastaavan koulutusten osalta tulevaisuudessa.

Tuire kertoi, että kolmannes henkilöstöstä olisi eläköitymässä Muuramen kirjastossa ensi vuoden aikana. Säästöpaineet eivät kolahda suuremmin vielä ensi vuonna. Akepiken toimintasuunnitelmaluonnos 2024 sai kiitosta hyvinvoinnin huomioimisen osalta erityisesti.

Aspa-ajokortti, pikeboksit ja visiotyö nyt

Mervi esitteli asiakaspalveluosaamisen tulevan, aspa-ajokortin korvaavan koulutustarjottimen prototyypin tämähetkisen jäsennyksen. Tarkoituksena on korostaa asiakastyöhön liittyvää kohtaamista ja viestiä sallivammin, että kirjastoammattilaisen ei tarvitse hallita kaikenkattavasti kaikkea ja ohjata asiakasta tarpeissaan suoraan alusta loppuun asti. Pohjana on käytetty uudistusta vaatinutta aspa-ajokortin jäsennystä, jonka kehittäminen tehtiin henkilöstöltä vuosien 22-23 laadullisten ja määrällisten palautteiden, keskustelujen ja yhteisten ideointien pohjalta. Asiakaspalvelujen koulutustarjotin uudistuu siis henkilöstön näkemyksistä käsin ja kehittämiskirjaston yhteen kokoamana, ei kehittämiskirjaston suunnittelemana ja alaspäin 45 kuntaan ohjattuna toimintamallina.

Yhteisen osion moninaisuuteen olisi hyvä saada keynote, kirjastoammattilaisia ja dialogia harjoitusten muodossa. Esteettömyydestä on jo sovittu Jaana Solasvuo -esteettömyyskouluttajan kanssa tallennettava teams-tilaisuus, joka tulee jälkikäteen opiskeltavaksi myös liboppiin. Osaajuutta käsittelevä yhteinen osio kattaisi ammatillisuutta työotteen ja turvallisuuden kannalta. Edeltävään on alustava kouluttaja-ajatus jo olemassa, jälkimmäiseen tarvitaan mieluusti kirjastoalan oma työotepuheenvuoro.

Onnistu tiedonhaussa -osio ei muutu valtavasti. Käytännössä valmis osio, jossa mukana Finna-esittelyä, valtakunnallisia kirjastoalan verkkotiedonlähteitä ja Ari Haasion verkkotiedonhakuluentoa. Suosittele sisältöjä -osio yhdistelisi vinkkausta ja suosittelua asiakaspalvelussa. Mukana osioon tulee suoraan Marika Helovuon tuleva, AKE Vaasan toteuttama valtakunnallinen vinkkausaiheinen liboppi-kurssi. Kuuntele asiakkaita -osio korvaisi vanhan, aspa-ajokortissa esihenkilöille suunnatun osion ja kattaisi koko henkilöstöä. Kulttuurihyvinvointinäkökulma tulisi myös mukaan tähän.

Mika kiitti kohtaamisen ottamista sanamuodoksi. Tämä kertoo suoraan kirjastotyön paradigman muutoksesta asiakaslähtöisemmäksi, kohtaavammaksi ja tukee tiimiytymistä kirjastojen sisällä. Näin muotoiltuna asiakkaan eteen tehtävä työ kytkeytyy helpommin kirjastotyön eri prosesseihin ja ilmiöihin, eikä kannusta työn osa-alueita henkilöitymään tiettyihin kirjastoammattilaisiin tai työnkuviin. Visio tulee näkyviin myös tarjottimen muotoiluissa. Osioista tulee materiaalia liboppiin opiskeltavaksi myös oppimisen eri muotojen tukemiseksi.

Kaisa kertoi pikeboksien uudistusaikataulusta, joka alkaa heti keväällä. Boksien sisältöjä yhdistellään ja päivitetään vastaamaan edellistä suoremmin kirjastotyön osa-alueisiin kuten vinkkaukseen tai tilojen kuvaamiseen. Syksyllä lanseerataan uudistuneet pikeboksit samalla, kun vanhoja bokseja otetaan pois käytöstä. OKM:ltä on tiedusteltu, mitä kehittämiskirjaston toiminta-avustuksella hankituilla laitteilla voidaan tehdä, jos ja kun niitä poistetaan kierrosta. Arvonta kirjastojen välillä olisi ohjausryhmän mielestä yksi vaihtoehto valikoida vanhojen boksien tulevia kotikirjastoja. Näin digivälineistö pysyisi käytettävissä alueen kirjastoissa, eikä edellyttäisi uusia kuljetusratkaisuja aineistokuljetusten mukana kulkevien varsinaisten boksien oheen.

Juli esitteli PiKe-kirjastojen yhteisen vision esitteen diaesitysmuotoisen materiaalin. Muutaman sliden oheen on liitetty kirjastojen tueksi kysymys siitä, minkä vision pääelementin kirjaston henkilöstö kokee omimmakseen. Kysymyksen avulla voidaan tarkastella myös, mikä pääelementti koetaan vaikeimmaksi tai helpoimmaksi päästä eteenpäin. Visio esitellään joulukuun Ratkaisukahveilla henkilöstölle ja sen viemistä käytäntöön päästään pureksimaan yhdessä.

Akepiken vuosi 2024 – tosu, koulutuspäivien ajankohdat ja eteneminen

Kehittämiskirjaston vuosikello 2024 käytiin läpi nostaen esiin toimintasuunnitelmasta keskeiset tavoitteet, osaamisen kehittämisen kärjet, konkreettisia päivämääriä sekä vuositason etenemisen. Arjen työkalut ja osaavat verkostot -kattoteema jatkaa vuonna 2023 aloitettua työtä, sillä paljon kirjaston arkisesta työstä on käsittelemättä. Asiakaspalvelun tarjotin ja pikeboksit vastaavat näihin suoraan asiakaspalvelun ja digiosaamisen osalta, lisäksi tärkeitä teemoja ovat kokoelmatyö sisältöjen tuntemuksen ja avaamisen näkökulmasta, työhyvinvointi jaksamista edistävän työn sekä osallisuustaidot kulttuurihyvinvoinnin, kestävän kehityksen ja demokratiatyön muodossa.

Osaamisen kehittäminen on ensi vuonna monimuotoista. Kalenteroidut koulutuspäivät eivät vielä itsessään kerro tilaisuuksien kestosta tai muodosta, näiden monimuotoisuus nousee esiin ensi vuoden tiedotuksen alkaessa joulukuun puolivälissä. Valtaosa koulutuksista on enimmillään puolen päivän mittaisia ja tehtävissä muuna kuin lähiosallistumisena, lähipäiviä on tiedossa tasaisesti ympäri vuotta.

PiKe-kirjastokeskustelut jatkuvat Jyväskylän ja Tampereen lähikirjastojen henkilöstön ja johtajien kanssa käytävissä PiKe-lähikirjastokeskusteluissa maalis-huhtikuussa 2024. Nämä keskittyvät osaamisen kehittämisen tarpeisiin, vahvuuksiin ja kehittämiskohteisiin, kirjaston rooliin toimintaympäristössä ja niiden tulevaisuudennäkymiin.

Pike-verkostojen kuulumiset ja suunnitelmat

Pike-johtajien verkosto jatkaa vuonna 2024, tämän lisäksi digi-, esa- ja lanu-verkostoilla on omia koulutustilaisuuksia ja oppimispäiviä. Toimintaa suunnitellaan verkostoissa ja toiminnasta tiedotetaan erikseen vielä joulukuusta alkaen. Esihenkilöille ja johtajille on tiedossa yhteiset, johtamiseen ja osaamiseen keskittyvät päivät 5.-6.9. tarkemmin määriteltävässä paikassa. Verkostoilla on yksi yhteinen foorumipäivä, jonka aamupäivä on avoin kaikille kirjastoammattilaisille – iltapäivällä verkostot voivat kokoustaa paikan päällä Jyväskylässä.

Työelämävaihtokirjastot alueella 2024

Juli kertasi, missä mennään tällä hetkellä kirjastovierailutarjottimen pilotissa. Valtaosa kirjastovierailuista alueen kirjastoammattilaisten välillä on nyt käyty, jäljellä on vielä yksi joulukuussa. Blogitekstimuotoiset kokemukset julkaistaan akepike.fi-verkkosivuilla joulukuun aikana ja kokemuksia hyödynnetään ensi vuoden työelämävaihtokonseptin toteuttamisessa. Ajatuksena on edelleen päästä seuraamaan kollegoiden toimintaa eikä etsiä vaihtoparia tiettyjen kirjastojen välillä. Ensi vuonna toimintaa siis laajennetaan kirjastotarjotinta laajentamalla. Toiminta avataan ohjausryhmän toiveesta kaikille kirjastoille ja ajoittuen syksylle 2024, nämä voivat halutessaan kieltäytyä osallistumasta vierailutarjottimeen vuodelle 2024. Kohti työkiertoa toiminta etenisi näin vasta vuonna 2025.

Ohryn kokoukset 2024 kalenteriin ja Muuramea seuraava edustaja

Tuire Vesterisen siirtyessä pois kehittämiskirjaston ohjausryhmästä päätettiin, että tilalle otetaan pienempien kirjastojen edustaja Keski-kirjastoista. Viitasaarta ja Laukaata kontaktoidaan tässä seuraavaksi.

Ratkaisukahvien ja alueelle suuntaavien työpajojen aiheet 2024 eivät herättäneet runsasta keskustelua jo tiedossa olevien turvallisuusaiheiden, e-kirjastoasioiden ja osallisuuden työpajojen lisäksi. Lakiasioihin ja tekijänoikeuksiin olisi mahdollista ottaa nyt vahvempaa asiantuntijuutta kirjastoalan osaajilta (Jaakko Tiinanen, Päivi Savinainen) verrattuna aiempiin vuosiin.

Ohjausryhmän kokoukset kalenteroitiin vuodelle 2024 seuraavasti:

13.3. klo 13-15 / Teams
22.5. klo 13-15 / Jyväskylä
18.9. klo 13-15 / Teams
27.11. klo 13-15 / Tampere

Mahdollinen ylimääräinen tosu-puinti alkusyksyyn sovitaan erikseen.

Muita asioita

Vuonna 2024 hallintolakia, lapsia ja nuoria sekä yhdenvertaisuutta tulossa avin koulutuskalenterissa. Näissä asiantuntija- ja kommenttipuheenvuorot rakenteena.